**Børns kroppe og seksualitet – og hvad det gør ved os**

**Rikke Thor, sygeplejerske og sexolog, samt leder af Sund Sex Skolen for unge i Svendborg kommune - Rikke Thor.**

**Artikel i ”Far, mor og børn” 26.August 2010 – Nr. 2 - 2010**

**I daginstitutioner og blandt forældre – har jeg mødt mange - , der har været i tvivl om hvad de skal tillade, mht. mindre børn og lege, som har med kønsorganerne at gøre. Det er vigtigt at vi ser vores ansvar for at børnene udvikler nærvær, kropskontakt og livsglæde gennem udforskning af sig selv og andre.**

En mor ringede fortvivlet til mig en dag og fortalte, at hendes barn var blevet ”opdaget” i at lege ”seksuelle” lege – og nu overvejede personalet på institutionen, at fortælle det videre til skolen, hvor barnet skulle starte i børnehaveklassen efter ferien. En anden mor fortalte, at i hendes barns institution havde man først revet nogle huse ned, som stod i udkanten af legepladsen, fordi børnene legede ”bollelege” i husene – og nu overvejede man, at fælde buskene, som stod længere væk, da børnene nu havde rykket deres lege derhen. Andre steder har personale fortalt om bekymrede forældre, der har bedt personalet i børnehaven om at forhindre deres barn i at gå ud på toilettet med andre børn, eller være alene steder på legepladsen, hvor der ikke var fuldt udsyn fra pædagogerne.

Så hvor langt skal vi gå?? Og hvad vil det / kan det - betyde for vores børn senere, hvis vi overvåger og forbyder....

Vores børn er overvågede hele tiden. Vi kigger på dem når de vågner, – bærer dem ud i bilen, - følger dem til institutionen, hvor ”overvågningen” fortsætter – men nu af personale, som vi har betalt for at kigge efter dem. Børnene får ikke det ”frikvarter”, som man havde dengang hvor mange gik hjemme hos deres mor, og var nede at lege i gården eller i skoven eller buskene i nærheden. Dengang fik børnene lov til at være naturligt nysgerrige og udforskede sig selv og hinanden mere uforstyrret.

Nu er det ikke sådan, at alt bare var bedre dengang – det er godt at vi passer på vores børn og godt at vi ikke vil have at de fx udsættes for ting de ikke ønsker, - og det har også medført, at vi er blevet meget bedre til at opdage børn, der udsættes for seksuelle overgreb og for andre grænseoverskridelser af forskelligt omfang. Det skal bare ikke få os til at glemme, at børns kropslige og hermed også seksuelle udvikling er en RIGTIG vigtig del, for at de skal udvikle sig til sunde voksne, der kan tage vare på deres egen og andres seksuelle lyst og sundhed. For at vi kan udvikle os til dette, SKAL vi have lidt frirum, hvor vi kan opleve, nyde, eksperimentere med hele vores krop og vores kropsfornemmelser, fra vi er helt små. Den norske sexolog Thore Langfeldt har i sin bog ”Det må du godt”(se nedenfor) – beskrevet hvordan voksne mennesker med seksuelle problemer og / eller med seksualitet, der fx. er afhængig af vold, - ofte har haft en opvækst, der begrænsede deres seksualitet, - ofte med manglende nærhed eller berøring, eller decideret undertrykt seksualitet med forbud eller meget tabubelagt syn på ting som onani og kropsnydelse.

 Vores seksualitet starter faktisk fra vi bliver undfanget. I tiden inde i livmoderen ser man, at små børn rører ved deres kønsorganer, - drengene kan få rejsning og pigefostre, kan blive våde i skeden og få blodfylde af klitoris. Dette fortsætter i spædbarnsalderen, hvor små børn gerne skal ligge noget tid uden ble ind imellem, så de har chance for at mærke på hele deres krop – også kønsorganerne. Mange forældre synes selv, de bliver pinligt berørt over, at skulle se på og røre ved deres børns kønsorganer ved skiftning og bad af barnet – jeg har mødt en del – især fædre -, der fortæller, at de er bange for at røre ved deres døtres kønsorganer, når de bader og pusler pigen – ”det skulle jo nødigt være pædofilt” og ”tænk hvis nogen så mig”.... sagde en far til mig.

Dette kan både være faderens eget forhold til sin egen seksualitet, hvor han måske ikke ved, at det er naturligt at vi ser kønsorganer som seksuelle, men at vi derimod, MEGET SJÆLDENT tænker videre i, at have lyst til sex med børn, og hvis det er tilfældet skal man selvfølgelig i terapi. Tanken om, at være bange for at andre ser det, - er højst sandsynligt den seneste tids fokus på pædofile, og at man derfor måske kunne tænkes at være pædofil, ved at have sit barn (eller andres) på skødet eller ved at vaske dets kønsorganer. Dette afholder - ifølge undersøgelser - en del mandlige pædagoger, - fra at sidde længe med børn på skødet, - og det er jo katastrofalt hvis vi begynder at røre mindre ved vores børn - eller børnene i institutionerne,- da man ved at rigelig kropskontakt som lille, er vigtig for udvikling af et naturligt forhold til nærhed, seksualitet og kropskontakt senere henne i livet. Det er vigtigt at vi BÅDE er opmærksomme på at der findes seksuelle overgreb, - og gøre de tiltag, der skal til for at forhindre og opdage dette - men også huske på, at det kan gøre os snæversynede den anden vej, og vi på den måde kan være med til at skade barnets seksualitet og udvikling.

Små børn skaber også vigtige relationer ved kropskontakt og udforskning af hinanden som helt små, - de er nysgerrige, rører ved sig selv og andre og udvikler dermed deres sanser. Det er vigtigt at vi prøver at give børnene et frirum, - fra de er helt små, - hvor det er tilladt at røre ved sig selv og andres kroppe på en god måde.

Undersøgelser viser, at mange pædagoger og forældre sætter børnene fra sig, hvis børnene begynder at røre ved sine egne kønsorganer, medens det sidder hos den voksne – eller hvis barnet vil røre fx ved den voksnes bryster. Det er HELT OK , og en god ide, at sætte sine grænser for hvordan barnet skal have lov til at røre ved èn, men tænk over HVORDAN du viser det eller siger det. Sig fx at du ikke kan lidt det. Hvis barnet rører ved sine egne kønsorganer så tænk over hvordan du kan gøre situationen mest ”positiv” for barnet, så det ikke føler det er en afvisning af barnet som person eller handlingen, - der gør, at du pludselig ikke vil have det på skødet. Vi skal tænke over, at de signaler vi sender er vigtige for, om barnet får lyst til at gentage handlingen fx når det er alene, eller i en anden situation. Men jeg tror man kan komme langt ved at tage sådanne situationer op i personalegruppen eller sammen med forældrene, - hvis de er involveret. Hør hvad de andre plejer at gøre og hjælp hinanden med at finde på løsninger sammen.

Man kan med fordel også tale med sin sundhedsplejerske om de tanker og følelser man som personale og forældre har i forhold til ovenstående situationer, ligesom det kan være en god ide at lave en aften for forældre og / eller personale om emnet – evt.med oplæg fra en faggperson udefra.

Anbefalede bøger og internetsider:

Thore Langfeldt ”Det må du godt” Mallings 1986

Anna Louise Stevnhøj ”Børn og seksualitet” Børns vilkår 2006

[www.rikkethor.dk](http://www.rikkethor.dk) laver bl.a. oplæg og undervisning for forældre og fagfolk om ”Små børn og seksualitet”.

[www.sundesexskolen.dk](http://www.sundesexskolen.dk) Sund Sex Skolen for unge i Svendborg, hvor vi også laver temaftener for forældre og personale om små børn og seksualitet.

[www.klinisksexologi.dk](http://www.klinisksexologi.dk) - med en terapeutliste hvis man skulle have brug for en samtale med en terapeut / sexolog, eller ønsker en oplægsholder.

Fortsættes næste nummer.......... hvor jeg skriver mere om børn i vuggestue og børnehavealderen.